Fitrandrahana harena an-kibon' ny tany eto Madagasikara
Ny fitrandrahana harena an-kibon' ny tany eto Madagasikara dia kely sady miangona manodidina toerana lavitra ahitana tahirin' akora voajanahary betsaka. Ahitana otrik' akora mineraly misimisy ihany ny eo amin' ny mineraly indostrialy sy momba ny metaly, ny angovo, ny vato saro-bidy sy antonony, ary ny vato fanaingoana. Ny sehatry ny fitrandrahana harena an-kibon' ny tany dia tsy noraharahain' ny fitondrana malagasy nandritra ny am-polo taonany maro talohan' ny taompolo 2000. Tamin' ny taona 2013 ny asa fitrandrahana, izay loharanon-karena anaovana fampiasam-bola vahiny, dia nisedra fahasahiranana noho ny "vidin' ny metaly ambany sy ny ahiahin' ny orinasa", izay azo lazaina fa vokatry ny fanonganam-panjakana tamin' ny taona 2009.

Tantaran' ny fitrandrahana 
Ny any ambanin' ny tanin' i Madagasikara dia ahitana tahirin' akoram-barahina, vy, manganezy, manjarano (na grafita), siravato, nitera, pirita ary mineraly hafa koa. Tamin' ny fanombohan' ny taonjato faha-20 dia notrandrahana avy tamin' ny antsanga miangona manerana ny Nosy ny volamena. Torak' izany koa ny antimoaniona sy ny varahina sy ny vy sy ny firapotsy dia heverina fa misy betsaka, ankoatry ny tara asfalta sy ny arintany ary ny solitany.

Ny tahirin' akoram-bolamena voajanahary dia hita tao amin' ny lohasahan' ny reniranon' Ampoasary, izay mivarina any amin' ny onin' i Mananjary, any atsinanan' Ambositra. Raha nanadio ny vovo-bato misy volamena amina sahafa vy ny olona tokony ho 3 000 eo tamin' ny fiandohan' ny taonjato faha-20, dia nantenaina fa ny fitrandrahana ireo haran-dranomasina dia hisolo ny fomba fiasa nentim-paharazana amin' ny fitrandrahana ny volamena. Tamin' ny taona 1905 dia maro ireo fikambanana tany Transvaal (Afrika Atsimo) niforona mba hividy tany eto Madagasikara.

Ny vokatra sy ny fiantraikany 
Sady ahitana fitrandrahana madinika sy lehibe ny eto Madagasikara. Ny famokarana volamena tamin' ny taona 1904 dia nahatratra 2 641 kg izay nitentina 316 995 livatra sterling. Ny taona manaraka, dia nahatratra 2 370 kg izany, ary nitentina 286 804 livatra sterling. Akoram-by milanja 10 taonina no azo tamin' ny fitrandrahana madinika tamin' ny taona 1905.

Ny taham-pitomboan' ny famokarana voarakitra amin' io seha-pitrandrahana io dia 121 % tamin' ny taona 2010, izay voatazon' ny fitombon' ny famokarana agata, vatokaranana (na koartsa), zirkôna, ilmenita (na fasimainty), rotila, labradôrita, sokay, vatovandana (na marbra), simenitra, manjarano (na grafita), vatosoa, nikela ary kôbalta.

Ny lalàna mifehy ny fitrandrahana 
Ireo lalàna ankehitriny momba ny harena an-kibon' ny tany dia ireto:

 ny lalàna laharana faha-2005-022 tamin' ny 17 Ôktôbra 2005, izay nanova ny lalàna laharana faha-2001-031 tamin' ny 8 Ôktôbra 2002 mametra ny fitsipika manokana iantohana ny fampiasam-bola;
 ny lalàna laharana faha-2005-021 tamin' ny 17 Ôktôbra 2005 nanova ny lalàna laharana faha-99-022 tamin' ny 19 Aogositra 1999;
 ary ny fehezan-dalàna momba ny harena an-kibon' ny tany; ny didim-panjakana laharana faha-2006-910 tamin' ny 19 Aogositra 2006 momba ny fanatanterahana ny fehezan-dalàna mifehy ny harena an-kibon' ny tany.

Ny entam-barotra 
Ireto avy ireo mineraly azo ampiasaina amin' ny sehatra indostrialy sy metalika: ilmenita, manjarano, sokay, vatosanga (na zipsa), vatovary (na dôlômita), silisy, eladrano (na mikà), titanina, koartsa, volamena, volamahery (na platinina), volafotsy, vy, varahina, fanitso (na zinka), nikela, kôbalta, kraomita, arintany ary oraniôma. I Madagasikara dia betsaka vato saro-bidy toy ny robisy, safira, emeralda, akoamarîna (na berila manga maitso), berila, tormalina, tôpazy, grenata, kôrdierita, vatokaranana mavokely, ametista ary sitrinina. Ny vato fanaigoana dia ahitana ny vatovandana sy ny hazovato ary ny jaspy (na jaspa).

Jereo koa 
Fitrandrahana
 QIT Madagascar Minerals
 Jean-Raymond Boulle
 Toliara Sands
 Ambatovy
 Bemolanga
 Tsimiroro
 Sakoa
Seha-pihariana
 Fambolena eto Madagasikara
 Fiompiana eto Madagasikara
 Jono eto Madagasikara
 Taozava-baventy eto Madagasikara
 Fitaterana eto Madagasikara

Loharano